Et sandt familiedrama skal have udspillet sig på en adresse i Brønderslev søndag. Det har ført til anholdelse af en bare 16-årig dreng, som tirsdag eftermiddag blev varetægtsfængslet efter et grundlovsforhør ved Retten i Hjørring. Det oplyser anklager i sagen, Peter Rask. - Drengen er tiltalt for at have voldtaget sin 14-årige stedsøster i Brønderslev søndag, forklarer anklager ved Nordjyllands Politi, Peter Rask. Drengen er tiltalt efter straffelovens paragraf 216, der omhandler voldtægt og kan give op til mellem otte og 12 års fængsel, og paragraf 222, der omhandler samleje med et barn under 15 år, hvor straffen er op til otte år. Den 16-årige nægtede sig skyldig i sigtelsen. Alligel blev han efter grundlovsforhøret varetægtsfængslet i 14 dage, mens Nordjyllands Politi foretager forskellige afhøringer i sagen. På grund af sin unge alder blev drengen fængslet i surrogat - det betyder, at varetægtsfængslingen foregår på en institution. Den 16-årige kærede fængslingen til landsretten, oplyser anklageren, som ikke kan fortælle mere om, hvad der kom frem under grundlovsforhøret, da det foregik for lukkede døre.

Opsummering:
En 16-årig dreng blev fremstillet i grundlovsforhør tirsdag eftermiddag sigtet for voldtægt af sin stedsøster.